P6_TA(2005)0361

Nafta

Euroopa Parlamendi resolutsioon naftast sõltuvuse kohta

Euroopa Parlament,

- võttes arvesse kodukorra artikli 103 lõiget 4,

1. märgib murelikult ära hiljutise ja kestva toornafta hinnatõusu ning selle mõju ettevõtluse konkurentsivõimele ja elanikkonna üldisele majanduslikule käekäigule, samuti selle ebasoodsa mõju kasvumääradele, millega pidurdub Lissaboni eesmärkide saavutamine;

2. on seisukohal, et Euroopa sõltuvus naftast ja nafta impordist on väga murettekitav; usub, et energiavarustuse tagamiseks peab Euroopa mitmekesistama energia- ja tarneallikaid ning tugevdama oma strateegiat energia säästumeetmete ja detsentraliseeritud taastuvate energiaallikate kasutamise edendamiseks;

3. nõuab laiaulatusliku ja sidusa üldise strateegia koostamist energiasäästlikkuse ja -tõhususe edendamiseks ning alternatiivsete energiaallikate kasutamiseks, pidades silmas nafta tarbimise väga kõrget taset Ühendriikides ja üha suurenevat nafta tarbimist arenevates eriti suurtes majanduskeskkondades, nagu Hiina ja India; kutsub ELi tegema kiiresti algatust suuremate naftat tarbivate ja tootvate riikide maailma tippkohtumise pidamiseks;

4. kutsub komisjoni üles aitama arengumaid ja arenevaid majanduskeskkondi, lõimides arengukoostöö poliitika säästvat arengut puudutava tingimusega, et vähendada nende riikide sõltuvust fossiilsete kütuste impordist ja saavutada millenniumi arengueesmärgid; samuti kutsub ELi üles avaldama survet õiglase tasakaalu saavutamisele riikide energiavajaduste ja keskkonda puudutavate asjaolude vahel, edendades üleminekut uutele energiasäästlikele ja taastuvatele tehnoloogiatele;

5. rõhutab Euroopa energiaimpordist sõltumise geostrateegilisi aspekte; nõuab dialoogi intensiivistamist Euroopa kõigi energiapartnerite vahel, et edendada tarnekindlust, turu läbipaistvust ja edasisi investeeringuid; meenutab, et Euroopa naabruspoliitika annab võimaluse üldise kokkuleppe sõlmimiseks mitme antud teemaga seotud riigiga;

6. tunnistab, et kõige loogilisem vastus nafta kõrgemale hinnale on üleminek alternatiivsete energiaallikate kasutamisele, rõhutab energiatarbimise intensiivsuse vähendamisele suunatud abinõude olulisust, kasutades sama majandustoodangu tootmiseks vähem energiat (võttes teadmiseks vähenemise määra Euroopas alates 1970ndatest);

7. kinnitab vajadust edasiste strateegiate ja konkreetsete abinõude järele teadus- ja arendustegevuse toetamiseks, taastuva energia suuremaks kasutamiseks ja energiatõhususe edendamiseks, et jõuda fossiilkütustest vähem sõltuva majanduseni; kutsub komisjoni üles juhtima ELi muutmist fossiilkütustest kõige vähem sõltuvaks ja energiatõhusaimaks majanduskeskkonnaks aastaks 2020;

8. märgib murega, et tarbijatelt nõutakse kõrgemate hindade maksmist mitte ainult toornafta kõrge hinna, vaid ka käibemaksu ja lõpptoodetele kohaldatavate energiamaksude suurenemise tõttu ja et antud maksud on ELis väga erinevad, mis võib turujõude moonutada, kuid toetab 9– 10. septembrini 2005 Manchesteris toimunud majandus- ja rahandusministrite mitteametliku kohtumise tulemusi, milles ministrid nõustusid, et vältida tuleks fiskaal- ja muud poliitikat, mis takistab vajalike kohanduste tegemist;

9. kutsub komisjoni üles esitama ettepanekuid, kuidas kasutada ettevõtete sotsiaalse vastutuse poliitikat ELi tasandil, et suunata naftatööstuse tänaseid ettenägematuid kasumeid energiasäästu programmidesse, alternatiivenergia tehnoloogiasse ja sellega seonduvasse teadus- ja arendustegevusse; usub, et seda tuleks teostada naftafirmadega vabatahtlikult sõlmitavate kokkulepete alusel või ELi koordineeritud poliitilise algatuse vahendusel;

10. märgib, et tulevase hinnatõusuga spekuleerimine tõstab nafta hinda veelgi; palub komisjonil jälgida riskihajutamisfonde ja uurida viise, kuidas saaks suurem läbipaistvus aidata kaasa stabiilsematele naftaturgudele;

11. meenutab kehtiva õigusloome tähtsust ELi energiavajaduste vähendamisel ja märgib, et kui kehtivaid ja tulevasi õigusakte rakendatakse täiel määral, siis on aastaks 2020 võimalik vähemalt 23 % line energia kokkuhoid;

12. kutsub komisjoni üles kiireloomulise asjana esitama meetmeid transpordisektori jaoks, mille arvele langeb 70 % ELi nafta tarbimisest, seda mitte ainult naftatoodetega varustamise kindlustamiseks, vaid ka keskkonnakaitselistel põhjustel, nagu kütusesäästlikumate mootorite kasutamine ja üleminek alternatiivsetele kütustele ning käivitustehnoloogiatele;

13. nõustub komisjoniga, et biokütused vähendavad meie sõltuvust fossiilkütustest ja kutsub komisjoni üles aitama kaasa biokütuste jaoks vajalike toorainete tootmisele;

14. soovitab tungivalt komisjonil ja liikmesriikidel kiirendada taastuvate energiaallikate ja vesinikkütuseelementide väljatöötamist;

15. palub komisjonil:

- kiirendada rohelisele raamatule (KOM(2005)0265) järgneva Euroopa energiatõhususe tegevuskava elluviimist;

- suurendada survet hoonete energiakasutuse direktiivi (direktiiv 2002/91/EÜ) täielikuks ja kiireks rakendamiseks liikmesriikides;

- üritada detsembrikuisel energianõukogul saavutada kokkulepet energiateenuste direktiivi osas;

- suurendada naftaturgude läbipaistvust ja ennustatavust läbi teabe parema kogumise ja ühendamise;

- avaldada liikmesriikidele survet taastuvat energiat puudutavate eesmärkide saavutamiseks, nagu see on sätestatud direktiivis taastuvatest energiaallikatest toodetud elektrienergia kasutamise edendamise kohta (direktiiv 2001/77/EÜ);

- esitama autotootjatele ettepanekuid, et töötataks välja keskkonnahoidlikumaid ja vähem naftatooteid tarbivaid sõidukeid;

- võidelda koos liikmesriikidega suureneva sotsiaalse tõrjutuse ohu vastu ja vähendada tõusva nafta hinna negatiivset mõju kõige kaitsetumatele ühiskonnagruppidele;

- keskkonnahoidliku söel põhineva energia suurema kasutamise poole;

16. avaldab kahetsust, et komisjon ei pööranud oma 6. septembri 2005. aasta teatises "5 sammu järsule nafta hinnatõusule reageerimiseks" mitte mingisugust tähelepanu transpordisektorile;

17. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.

--------------------------------------------------